Document ID: 32010R1017

KOMISIJAS REGULA (ES) Nr. 1017/2010
(2010. gada 10. novembris),
ar ko uzsāk konkursa procedūru dalībvalstu intervences aģentūru pārziņā esošās labības pārdošanai iekšējā tirgū
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2007. gada 22. oktobra Regulu (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (1), un jo īpaši tās 43. panta f) punktu saistībā ar tās 4. pantu,
tā kā:
(1)
Komisijas 2009. gada 11. decembra Regulā (ES) Nr. 1272/2009, ar ko nosaka sīki izstrādātus kopīgus noteikumus Padomes Regulas (EK) Nr. 1234/2007 īstenošanai attiecībā uz lauksaimniecības produktu iepirkšanu un pārdošanu valsts intervencē (2), paredzēts, ka intervences aģentūru pārziņā esošo labību nodod pārdošanā, izsludinot konkursu.
(2)
Dalībvalstu rīcībā ir mīksto kviešu un miežu intervences krājumi. Lai apmierinātu tirgus pieprasījumu, šie dalībvalstu intervences aģentūru pārziņā esošie labības krājumi jānodod pārdošanai iekšējā tirgū. Tādēļ jāizsludina pastāvīgi konkursi dalībvalstu intervences aģentūru pārziņā esošās labības tālākai pārdošanai iekšējā tirgū. Katrs no tiem jāuzskata par atsevišķu konkursu.
(3)
Lai ņemtu vērā situāciju iekšējā tirgū, ir lietderīgi paredzēt, ka konkursu pārvalda Komisija. Turklāt jānosaka piešķiršanas koeficients piedāvājumiem, kuros nosaukta minimālā pārdošanas cena.
(4)
Lai efektīvi pārvaldītu sistēmu, ir jāparedz nosacījumi un termiņi attiecībā uz Komisijas pieprasītās informācijas sūtīšanu.
(5)
Šajā regulā paredzētie pasākumi ir saskaņā ar Lauksaimniecības tirgu kopīgās organizācijas pārvaldības komitejas atzinumu,
IR PIEŅĒMUSI ŠO REGULU.
1. pants
Piemērošanas joma
Ar šo izsludina konkursa procedūru labības intervences krājumu tālākai pārdošanai iekšējā tirgū saskaņā ar Regulas (ES) Nr. 1272/2009 III sadaļas noteikumiem.
Maksimālie pieejamie daudzumi pa dalībvalstīm ir norādīti šīs regulas pielikumā.
2. pants
Piedāvājumu iesniegšanas termiņš
1. Piedāvājumu iesniegšanas termiņš pirmajai konkursa daļai beidzas 2010. gada 24. novembrī plkst. 11.00 (Briseles laiks).
Piedāvājumu iesniegšanas termiņš nākamajām konkursa daļām ir plkst. 11.00 (Briseles laiks) šādās dienās:
-
2010. gada 8. un 15. decembris,
-
2011. gada 12. un 26. janvāris,
-
2011. gada 9. un 23. februāris,
-
2011. gada 9. un 23. marts,
-
2011. gada 13. un 27. aprīlis,
-
2011. gada 11. un 25. maijs,
-
2011. gada 15. un 29. jūnijs.
2. Piedāvājumus iesniedz dalībvalstu apstiprinātajām intervences aģentūrām, kuru saraksts publicēts internetā (3).
3. pants
Paziņošana Komisijai
Regulas (ES) Nr. 1272/2009 45. pantā paredzēto paziņošanu veic līdz plkst. 16.00 (Briseles laiks) šīs regulas 2. pantā minēto piedāvājumu iesniegšanas datumā.
4. pants
Lēmumi uz konkursa piedāvājumu pamata
Komisija saskaņā ar Regulas (EK) Nr. 1234/2007 195. panta 2. punktā noteikto procedūru katram attiecīgajam labības veidam un katrai dalībvalstij nosaka minimālo pārdošanas cenu vai atbilstīgi Regulas (ES) Nr. 1272/2009 46. pantam nolemj nepieņemt saņemtos piedāvājumus.
5. pants
Stāšanās spēkā
Šī regula stājas spēkā trešajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2010. gada 10. novembrī

Labels: 3
17
18